《月杪梅花盛开主人置酒花下饯余还镇海席上索诗续作此歌》
清代·姚燮

倒涵春影满樽素，疑酒已注浮热香。藐姑魂轻或能吸，我俗何有冰雪肠？

花南皛碧横竹廊，借与绿珠为步障。泠泠玉蕤韵天际，掩蔽百态流神光。

风丝缠绵敢催笛，雨气暄好何来霜？主人酒熟呼客尝，客惟举杯痴若忘。

昏灯密幄怨幺鸟，古藓空山思夕阳。近来吾发将就苍，羌不如前年少狂。

看花伴侣半寥落，佳春逝与离别将。主人殷殷兹劝觞，吾于此花诚何当？

但因气密致心醉，莫缘貌柔诬骨刚。明朝一帆东下沧，先愁冻海欺薄裳。

生教情断鹿卢剑，可容梦拾明月珰。伤心天末定难已，寄卧琴边聊复偿。

人间哀乐后茫茫，我诗代券宜密藏。还言尔花毋出墙，此院不比青泥坊。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。